Mareko

Mareko (li Latin Marcus; li Yunani Μᾶρκος; li Aramaia ܡܪܩܘܣ; li Geʽez ማርቆስ; li Ibrani מארק) ma Mareko Yohane ma asese göi latötöi ia Santo Mareko, no samösa niha niŵaö tradisi sanura Zura Mareko. Ha sambalö fao dödö ndra ere Zura Ni'amoni'ö modern wa sanura Zura Mareko no samösa niha bö'ö si lö ta'ila töi ba tenga Mareko samösa. Molo'ö tradisi Gereja, ifasindro Gereja Keuskupan Aleksandria Mareko, si tobali sambua moroi ba zi lima dadaoma ndra niha Keriso nifotöi patriarkat bakha ba agama Niha Keriso. Te'owasaini wanörö-tödö khönia ero 25 April ba simbol khönia harimo so'afi.

Haniha ia (identitas) 

Molo'ö William Lane (1974), so "tradisi si lö mamalö" sanguma'ö wa Mareko Yohane no Mareko Sanura Injil samösa, ba ba wa Mareko Yohane no talifusö tiri khö Baranaba. Ba hiza bakha ba zura On the Seventy Apostles ifabö'öni Hipolitus moroi ba Roma zi datölu niha andrö: Mareko Sanura Injil (), Mareko Yohane (HalZin 12:12,25; 13:5,13; ) ba Mareko talifusö tiri khö Baranaba (; ). Molo'ö Hipolitus, fefu ira si datölu andre te'erai ba gotalua ndra "nifahaö si fitu ngafulu" nifatenge Yesu ba wamazaewe turia somuso dödö () ba danö Yudaia.

Molo'ö Eusebius moroi ba Kaisarea (Historia Ecclesiastica 2.9.1–4), ba döfi si sara wamatörönia Yudaia (döfi 41), ibunu Yakobo ono Zebedaio Herode Agripa I ba ifara'u'ö Wetero, sedöna mubunu aefa Paska. Bahiza i'efa'ö Wetero mala'ika ba zahöli-höli dödö ba te'efa'ö moroi ba wogamö Herode (HalZin 12:1-19). Isaŵa Antiokhia Fetero ba ba döfi si dua wamatörö Klaudius (döfi 42; Hist. Eccl. 2.14.6) mofanö ia möi ba Roma itörö Anatolia (ba negara Turki iada'a) (itörö khö ndra niha samati ba Pontus, Galatia, Kapadokia, Asia ba Bithinia, simane nisura ba ). Ba lala wofanönia andrö falukha ia khö Mareko ba ihalö Mareko tobali awönia ba lala awö tobali sangali li khönia. Isusura ngawalö huhuo sebua khö Wetero götö wefaora andrö Mareko ba si no isura andre tobali dania böröta Zura Mareko (Hist. Eccl. 15-16). Aefa da'ö iröi Wetero Mareko, ilau ia ba Aleksandria ba döfi si tölu wamatörö Klaudius (döfi 43).

Molo'ö HalZin 15:39, aefa sinode ba Yerusalema möi Mareko ba Siprus fao awönia Baranaba.

Molo'ö tradisi, me döfi 49, eluahania 19 fakhe aefa wanahae Yesu ba zorugo, möi mukoli Mareko ba Aleksandria ba ba da'ö ifasindro Gereja. Gereja Ortodoks Koptik ba Gereja Ortodoks Aleksandria awö Gereja Katolik Koptik, oi latötöi wurugöra khö ndra niha Keriso si föföna ba Aleksandria andre. So ösa ngawalö bakha ba liturgi Koptik si'otarai moroi khö Mareko samösa. Tobali Mareko uskup si föföna Aleksandria ba lafolakhömi göi ia tobali samasindro fa'anihakeriso ba Afrika.

Molo'ö Eusebius (Hist. Eccl.  2.24.1), te i'ali Mareko Paus Anianus moroi ba Aleksandria ba döfi si ŵalu wamatörö Nero (döfi 62/63), lö i ta'ila sibai, börö wa'amatenia. Furi hö iwa'ö tradisi Koptik wa labunu ia börö wamatinia (to'ölö laŵaö da'ö bakha ba tradisi Gereja martir) me döfi 68.

Ha sambalö sambua zöndra arakhagö fefu gere Zura Ni'amoni'ö modern wa sanura Zura Mareko no samösa niha si lö ta'ila töi ba tenga Mareko samösa. Duma-dumania ambö i'ila geografi Palestina sanura Zura Mareko (te börö me lö irai möi ia ba da'ö), "sindruhu tenga sohalöŵö ba danö ma zui sondra'u i'a ba nasi ia", ambö i'ila hada zi to'ölö ba niha Yahudi (moroi ba Palestina), ba te samösa "niha Yahudi Yunani si toröi baero danö Palestina" ia. Itema i Mitchell Reddish wa töi zanura Sura Mareko Mareko, bahiza lö ta'ila Mareko haniha. Simanö göi, "iŵaö Francis Moloney wa sanura ya'ia samösa niha sotöi Mareko, ba hiza te tenga Mareko nitötöi bakha ba Gamabu'ulali Sibohou". Iŵaö göi zimanö The Routledge Encyclopedia of the Historical Jesus: latötöi ia Mareko, ba hiza lö la'ila ira ere Zura Ni'amoni'ö haniha Mareko andrö. 

Arakhagö fefu gere Zura Ni'amoni'ö ha sara zöndra wa fefu injil si öfa buku tenga nisura niha si no mangila hörö Yesu samösa. So sa ösa zangosili konservatif samorege wa sanura injil si öfa andrö simane niŵa'ö tradisi, ba hiza no laröi zöndra andre ya'ira arakhagö fefu gere zura ma ndregenia na laŵa'ö ia ba lö laforege sibai.

Niŵaö Zura Ni'amoni'ö ba tradisi 

Wa laŵa'ö isura Zura Mareko Mareko samösa, tebörögö ia moroi khö Papias moroi ba Hierapolis (a.t. döfi 60–130). Ba hiza laŵa'ö ira ere zura moroi ba Trinity Evangelical Divinity School wa niŵa'ö Papias andrö "arakhagö lö mangiwa dödö" no Mareko Yohane. Molo'ö ira ere zura modern, aökö wamotokhi ba dödö informasi moroi khö Papias.

Ha sambalö li Gereja Ortodoks Koptik ba Aleksandria wa sanura Sura Mareko no Mareko Yohane andrö, awö wa ya'ia no samösa ba gotalua ndra nifahaö si 70 nifatenge Keriso (), simane nifaduhu'ö Hipolitus moroi ba Roma. Laforege göi tradisi Koptik wanguma'ö wa ifonaha ndra nifahaö ba nomonia sanura Sura Mareko aefa wa'amate Yesu, ba wa itörö nomo Mareko Yesu Keriso si no maoso (Yoh 20), ba wa möi tou Geheha Ni'amoni'ö yaŵara ba nomonia andrö göi. Inönö na, laŵa'ö wa Mareko no samösa ba gotalua genoni sama'ema idanö si no tobali agu ba walöŵa ba Kana (Yoh 2:1–11).

Molo'ö tradisi Koptik, tumbu Mareko ba Kirene, sambua kota ba Afrika Utara (iada'a Libya). Inönö tradisi andre wa ba da'a mangawuli dania Mareko aefa ifatenge ia Faulo ba Golose (Kol 4:10; Filem 24. So ösa zanguma'ö wa sindruhunia tenga Mareko da'a ba hiza Mareko talifusö tiri Baranaba) ba tobali enoninia ba Roma (TimII 4:11); Moroi ba Kirene andre awu'a ia dania möi ba Aleksandria. Me mangawuli Mareko ba Aleksandria, la'afökhösi tödö halöŵönia ira niha si lö mamati, börö me ifanudu dödö niha ba wamolakhömi lowalangi ndra niha Yunani. Me ndröfi 68, latawi zinali ba mbaginia, ladönia ia sagötö lala irege mate ia.

Famolakhömi 

La'owasaini gowasa Santo Mareko ira Gereja Katolik ba Gereja Ortodoks Timur ero 25 April. Gereja bö'ö sangoguna'ö kalender Julian, la'owasaini ia ero 8 Mei kalender Gregorian irugi döfi 2099. I'owasaini gowasa Santo Mareko Gereja Ortodoks Koptik ero 30 Parmouti, si faudu ba zi 25 April ba kalender Julian ma 8 Mei ba kalender Gregorian.

Tefabö'öni Mareko Yohane moroi ba Mareko sanura Injil ba mbaŵa gowasa wanörö-tödö ya'ira, Mareko Yohane te'owasaini 27 September (faudu ma Martirologi Romawi) ba Mareko sanura injil 25 April.

Bakha ba wa'awösa Gereja Anglikan la'owasaini Mareko faoma sambua festival sebua ero 25 April.

Mareko bakha ba "seni" 

Fondrege asese lagambaraini Mareko Sanura Injil faoma gambara, heza isura-sura ma zui igogohe khönia Injil. Bakha ba tradisi niha Keriso, la'oguna'ö gambara zingo tobali simbol Mareko Sanura Injil.

Singo andre no singo ba danö-simate nitutunö Mareko bakha ba injil Mareko; tola göi lagambaraini ia tobali uskup nifasui ha'uga singo; ma zui gambara niha sanolo ya'ira soloyo ba Venesia, Italia. Asese göi oroma ia i'ohe mbuku si so nisura pax tibi Marce ma zui igogohe mbulu nohi ba sambua buku. Ba gambara tanö bö'ö la'oroma'ö Mareko samösa niha sololohe buku ma gölu-gölu zura ba ba zingania so zingo so'afi. Singo andre tola eluahania femaoso Yesu moroi ba gotalua zimate, börö faduhu dödö niha wa teboka sambua hörö zingo na mörö ia, irege tobali famaedo Keriso ba lewatönia ba Keriso si tobali razo.

So göi gambara Mareko faoma zinali ba mbaginia ba ma zui oroma ia wangefa'ö ndra sawuyu (si no tobali niha Keriso) moroi khö niha Sarasene.

Galeri

Nahia tefolakhömi ia 

 Basilika Santo Mareko (Venesia, Italia)
 Katedral Santo Mareko Ortodoks Koptik (Aleksandria, Mesir)
 Gereja Santo Mareko (Belgrade, Serbia)
 Katedral Santo Mareko Ortodoks Koptik (Kairo, Mesir)
 Gereja Santo Mareko in-the-Bowery (New York City, Amerika Serikat)

Faigi göi 

 Mataio
 Sura Mataio
 Mareko
 Sura Mareko
 Luka
 Sura Luka
 Yohane
 Injil Yohane
 Sura Yohane

Basoŵa 
 
 
 
 
 

Kategori:Mareko
Kategori:Sura Mareko
Kategori:Niha ni'amoni'ö
Kategori:Niha Keriso
Kategori:Turia Somuso Dödö
Kategori:Sura Ni'amoni'ö
Kategori:Nifahaö Yesu
Kategori:Biografi
Kategori:No mufareso